  Майя Бывальцева Ижкар тӧролэн интыужаз сизьым адями ассэ ӵектӥз. Кызьы ивортэмын муниципалитетлэн нимлыко сайтаз, мылкыд карисьёслэсь куриськонъёссэс кутон туннэ, 28-тӥ куартолэзе, йылпумъяське. Кандидатъёс пӧлын Кар думалэн тӧроез Олег Гарин (Ижкар), ужбергатӥсь Лилия Данилова (Москва улосвыл), «Гюнтер-Иж» огазеяськонысь вузкаронъя ёзэтлэн кивалтӥсезлэн воштӥсез Олег Овчинников (Ижкар), «Контора»огазеяськонлэн кивалтӥсез Рамиль Ямилов (Сарапул), адвокат Алексей Ялунин (Ижкар), ужбергатӥсь Владимир Чепкасов (Глазкар) но пенсионерка Ольга Гуленок (Ижкар). Конкурс, кытын кандидатъёс Ижкарез азинтонъя асьсэлэсь программаоссэс возьматозы, 8-тӥ инвожое ортчоз. Чакланъёсъя, Удмуртилэн шоркарезлы выль тӧроез Карлэн нуналэзлы, 12-тӥ инвожолы, быръёзы. Тодэ вайытом, 10-тӥ куартолэзе Ижкар дума карлэн азьвыл тӧроезлэсь Юрий Тюринлэсь отставказэ кутӥз. 3-тӥ куартолэзе со ас мылкыд каремезъя интыужысьтыз кошкон сярысь куриськон гожтӥз. Али муниципалитетлэн кивалтӥсезлэсь ужзэ быдэсъя Сергей Задорожный, со Ижкар администрацилэн тӧроезлэн нырысетӥ воштӥсез вал. Тегъёс: Политика Ижкар ЮрийТюрин ОлегГарин быръёнъёс Удмуртия КарДума  